3
Iesu Me Kokavitwa, Mosisi Mina Onan
1 ✡Meoya, tatanaiwa iyakaisiopama mu kwiminau auvemewa. Iesu me apasoro ge pirisi painauvitwa me gumbe boruetewa. Me gumbe anoya. 2 Mosisi me God gweyawa undag oya anotumat ane. Me mina, Iesu me anotumat aivi Mamunwa God me Iesu wait wat gomiyanewa gumbe. 3 Gwe sitan abnawa ayamat aupe, gwe mekut onan. Me mina, Mamunwa God ane Iesu me eyawa kokavitwa aune, Mosisi mina onan. 4 Gwe desirom desirom bira da me siyampe, megara dividivi undag wadnewa me God. 5 ✡Mosisi me nau aivi abnawa, sira me God gweyawa undag oya anotumat ane. Me dividivi me matai wapewa taibe watanwa oya. 6 Megara Keriso me Usiwa, God gweyawa gumbe anotumat aivi. Nu degadega me kikikit autanwa ge anoenewa oraiwa gumbo wakeyawa, mu yusipamit oieba kumiwa oya amaraigimtawa, nu God gweyawa.
Anotumat Onanwa Mu Oya Gwangwan Waivi
7-8 ✡✡Meoya me Guwawa Iyakaisiyapama waiviwa mina,
“Ye gare mame noiwa anoyawa, nonewa den yaigiwape.
At inguiwa arawa apa amaorot auyawa kumive, ye ayana God danapiriwane. Me mina, nonewa den yaigiwape.
9 Ye isimureaiwa me amaorot ag yaunegiya,
sira bairawan 40 danave mu nau neuma yauya.
10 Meoya me kumiwa gumbe ne danampiriwa togomiyana, sira wana.
Mu evedni nonomagowa ipun eme,
sira mu ne ebuwanwa den yaug anoya.
11 ✡Ne danampiriwa gumbe agi neuma ana.
Ne mu gumbo bainda den veni,
mu ne nonenwa emeniwa den aupe.”
12 Tatangwanen. Ye guniyap da, bira da nonemagawa kukaeba go nonemagave anotumat den aiviwa aug God wakenewa yankweg ube aipe ipewa, me bainda onan. ye yembovit yaiyai amaraya. 13 Kum wayawa gare, me danave yutuiwa garawan aya, sira ye bira da den nonemagewa yaigiwape kukaeba amaorot gumbe. 14 Nu anotumat amatonewa gumbe kikikit aug amaraigimtawa, nu Keriso oya nau desiroma. 15 ✡Mamaib wane,
“Ye gare mame noiwa anoyawa, nonewa den yaigiwape.
Ye ayana God danapiriwane.
Me bainda onan. Nonewa den yaigiwape.”
16 ✡Bira anog ane God danapiri ane? Me iyayapan undag mu Mosisi amarag Ejipt dauwag onamiyawa, go onan? 17 ✡Bira gumbe, God danapiri ane bairawan 40 danave. Me iyayapan mu kukaeba aya sira at inguiwa arawa apa boriruwayawa kwapuwa teyawa, go onan? 18 God agi ane sira wane, “Ne mu gumbo bainda den veni, mu ne nonenwa emeniwa den aupe.” Bira gumbe God agi ane? Me iyayapan mu God noiwa den auyawa. Bira da onan. 19 Meoya nu yaug anotu, mu oma den ane nonowa emtanwa den auya, kuiyawa mu anotumat den eme.
✡ 3:1 Nam 12:7; Ibr 4:14; 7:26 ✡ 3:5 Nam 12:7; Deu 18:15-19 ✡ 3:7-8 Sam 95:7-11 ✡ 3:7-8 Eks 17:7; Nam 20:2-5 ✡ 3:11 Nam 14:21-23 ✡ 3:15 Ibr 3:7-8 ✡ 3:16 Nam 14:1-35 ✡ 3:17 1Ko 10:10