21
Jerusarem Mataiwa
1 ✡Sira ne kwimin mataiwa ge piyu mataiwa yawamna. Kuiyawa kwimin namuwa ge piyu namuwa uwag gaveya amiya. Sira poeman da asiwa apa onan. 2 ✡Gwetoimu Iyakaisi, Jerusarem mataiwa, me God gumbe kwimin apa aigivine ne yauna. Me memawa oya vesin memgebip mataiwa me orot oraimina enne mina me tamibarip ane. 3 ✡Ne God wakeiviwa arawa apa noiwa wansin waivi anona. Me wane, “Yawa. God tabenako meuma me iyayapan gaibu. God iyayapan gaibu vinivi. Mu iyayapan meuma ape. Sira God membo mu gumbo sira God mumawa ape. 4 ✡Me yango turiwa undag muimpe. Bo, danadawai, it, dawai, mu asiwa apa onan. Kuiyawa dividivi namuwa uwag gaveya amiya.” 5 ✡God wakeivi arawa apa yan wakenewa me wane, “Yawa. Ne dividivi undag mataiven wareni.” Sira me wane, “Mame teya. Kuiyawa gae mame ge anotumat atanit di sira natawa.” 6 ✡Me gunap wane, “Me matadne. Ne Arupa ge Omega. Ne Amatonewa ge Oieba. Ne meyawa toyainewa gumbe inaiinai yamarogu yoiba ingui wantna me nape. 7 ✡Bira da aupewa me dividivi mame undag amarape. Ne me God meuma ape sira me utunwa ape. 8 ✡Megara, a emewa, anotumat den emewa, iyayapan topai amuniyawa, iyayapan guremewa, uinantaraki emewa, dum emewa, God ugaugaeba waiyemewa, uga vemewa undag, mu at mumawa iyam ge sarupa igeme kondowinawa danave. Mame bo duwameba.” 9 Aneya 7 mu kabum 7 gaibu. Kabum danowa kukaeba oieba noidauwag wakeya. Aneya 7 danowo desirom me gunap on wane, “Onaga. Ne vesin memgebip mataiwa, me Sip Usiwa biviwa, toyau gentna.” 10 ✡Aneya me Guwawa gumbe tui kokawa painau ne auneg aine. Gwetoimu iyakaisi Jerusarem me God gumbe dauwag kwimin apa aig oniviwa toyau nedne. 11 ✡Gwetoimu me God eyawa gumbe. Me an oriavit jaspa geyugeyu tare aivi mina esivi. 12 ✡Gwetoimu me si kokavit painauwa ge ankwinawa 12 gaibu. Ankwin mu aneya 12 ankwin noive yokeya, sira ankwin noive Isuraeru dam 12 ivuwa teya. 13 Iist apa ankwin 3, noosu* apa ankwin 3, sausu† apa ankwin 3, ge west‡ apa ankwin 3 wakeya. 14 Gwetoimu si meuma nium 12 gaibu. Mu egowo Sip Usiwa apasoro meuma 12 ivuwa 12 teya. 15 ✡Aneya me ne gunap wanewa me tutu om gumbe auemewa gooruawa aune. Me gwetoimu, ankwinawa ge si meuma om watpe. 16 Gwetoimu me siwavit, sira ginawa duwam ge duwam desirom mina. Aneya me gwetoimu tutu om gumbe auemewa gumbe om wadnewa 12,000 stadia§ wakene. Ginawa 4 ge yobe painauwa mu desirom. 17 Sira me si om wadnewa me 144 kiubit.** Me apan gumbe om wadne, sira aneya me mina wadne. 18 ✡Si me an oraiwa jaspa gumbe wariya. Gwetoimu gooruvit siya, sira gooru me garasivit mina. 19 Gwetoimu si meuma nium meuma me an oraiwa gina ubeube gumbe ben wariya. Nium namuwa me an oraiwa jaspa, duwameba me an oraiwa sapaia, duwamdesiyawa me an oraiwa karusedoni, duwam ge duwameba me an oraiwa emerarud, 20 naningambenitwa me an oraiwa sarudonikus, naningamben desiroma me an oraiwa sarudius, naningamben duwameba me an oraiwa kurisorait, naningamben duwamdesiyawa me an oraiwa beriru, naningamben duwam ge duwameba me an oraiwa topas, naninwanit me an oraiwa kurisoprasas, naninwanit amanwa desiroma me an oraiwa aiyasins ge naninwanit amanwa duwameba me an oraiwa ametist. 21 Ankwin 12 me keri 12, ankwin desirom desirom me keri desirom gumbe wariya. Gwetoimu ebu kokawa me gooru mekut gumbe wariya. Me garasi esinewa mina. 22 Gwetoimu mame danave ne temporu den yauna. Kuiyawa Ayapan God Yusipamitwa ge Sip Usiwa mu temporu. 23 ✡Gwetoimu me kum den wakene sira dud den wakene. Kuiyawa God eyawa meuma me dun toivi, sira Sip Usiwa me gwetoimu dun meuma. 24 ✡At sinsin igiyawa mu gwetoimu dun meuma gumbe gigimpe, sira piyu egave kin mumawa mu eyawa mumawa aug gwetoimu uwape. 25 ✡Gwetoimu ankwin meuma den di tobotpe kum evedni meib di watab wakeivi. Kuiyawa asimeve aram onan. 26 At sinsin igiyawa eyawa ge iviwa kokawa muma aug asimeve uwape. 27 ✡Dividivi miyot gaibuwa, topaiemewa sira uga vemewa mu den di gwetoimu unikpe. Sip Usiwa inaiinai bukaeba danave iviwa teyawa mukut unikpe.
✡ 21:1 Ais 65:17; 2Pi 3:13 ✡ 21:2 Ais 52:1; 61:10; Ibr 11:16; 12:22; Rev 3:12 ✡ 21:3 Rvt 26:11-12; Ejk 37:27; Jak 2:10; 2Ko 6:16 ✡ 21:4 Ais 35:10; 65:19; Rev 7:17 ✡ 21:5 2Ko 5:17 ✡ 21:6 Ais 55:1; Jer 2:13; Jon 7:37; Rev 1:8,17; 22:17 ✡ 21:7 2Sm 7:14; 1Kr 17:13; Sam 89:26-27 ✡ 21:8 Mat 25:41; Rev 20:15; 22:15 ✡ 21:10 Ejk 40:2 ✡ 21:11 Ais 60:1-2,19 ✡ 21:12 Ejk 48:30-35 * 21:13 Ingriisu gumbe me north. † 21:13 Ingriisu gumbe me south. ‡ 21:13 Me kum aigiviwa. ✡ 21:15 Ejk 40:3; Rev 11:1 § 21:16 Me 2,220 kiromitas mina. ** 21:17 Kiubit desirom me 45 cm mina. 144 kiubit me 65 mitas mina. ✡ 21:18 Ais 54:11-12 ✡ 21:23 Ais 60:19-20; Rev 22:5 ✡ 21:24 Ais 60:3,5 ✡ 21:25 Ais 60:11 ✡ 21:27 Ais 52:1; Ejk 44:9; 1Ko 6:9-10